Diari Oficial de la Generalitat Valenciana


Sumari del DOGV 5758, del 08-05-2008 (2008/5704)

ORDE de 22 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a materials didàctics.
----------------------------------------------------------------------------------------------------------------------------------------------------

### Dades del document

Número de DOGV
:   5758

Data del DOGV
:   08-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5704


Data del document
:   22-04-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * material d'ensenyament
    * immigració
    * ensenyament secundari
    * integració dels migrants
    * educació preescolar
    * distinció honorífica
    * ensenyament primari
    * seguretat en carretera
    * mètode pedagògic
    * premi cultural

ORDE de 22 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a materials didàctics. [2008/5704]
La Llei Orgànica 2/2006, de 3 de maig, d'Educació, en l'article 121.3 arreplega que correspon a les administracions educatives contribuir al desenrotllament del currículum afavorint l'elaboració de materials didàctics que atenguen les distintes necessitats dels alumnes i del professorat.
Per la seua banda, el Decret 38/2008, de 28 de març, del Consell, pel qual s'establix el currículum del segon cicle de l'Educació Infantil a la Comunitat Valenciana; el Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana; el Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana i el Decret 174/1994, de 19 d'agost, del Govern Valenciana, pel qual s'establix el currículum del Batxillerat a la Comunitat Valenciana, disposen que la conselleria competent en matèria d'educació ha de fomentar l'elaboració de materials curriculars.
La present convocatòria s'estructura en tres modalitats. La primera es referix a la millora del rendiment i de les capacitats bàsiques relacionades amb diferents àrees del currículum. L'Orde d'11 d'abril de 2006, de la conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana, assenyala que l'avaluació general del sistema educatiu està orientada a l'obtenció d'una millora contínua de la qualitat de l'ensenyança. En l'article tercer 3b, s'establix, com un dels objectius específics de l'avaluació diagnòstica en l'ensenyança bàsica, analitzar els seus resultats i prendre quantes mesures s'estimen oportunes per a millorar la qualitat de l'ensenyança. Per tant, la conselleria d'Educació, vistes les anàlisis realitzades després de l'avaluació diagnòstica i una vegada detectats els diferents àmbits en què és desitjable la millora, es proposa, com una de les mesures, fomentar els processos d'investigació i innovació que generen materials didàctics en aquelles disciplines que així ho requerisquen. Amb la finalitat de ser utilitzats i que servisquen, per mitjà de la seua difusió, de suport als centres educatius i a la millora de la pràctica educativa, prestant una especial atenció a la realitat sociolingüística de la Comunitat Valenciana.
La segona modalitat es referix a materials didàctics dirigits a l'atenció educativa de l'alumnat immigrant. En este sentit, els fluxos migratoris han convertit la Comunitat Valenciana en un lloc de destí o, per la seua situació, també en un punt de trànsit cap a altres comunitats autònomes i altres estats. El Pla Valencià per a la Immigració del Consell, en el marc del Conveni de col·laboració subscrit el 6 d'octubre de 2005 entre el Ministeri de Treball i Afers Socials i la Presidència de la Generalitat Valenciana per al desenrotllament d'actuacions d'acollida i integració de persones immigrants així com de reforç educatiu, contempla mesures perquè els centres docents puguen proporcionar al seu alumnat procedent d'altres països una escolarització adequada i una educació de qualitat que responga a les seues necessitats educatives específiques, fomente la seua acollida i la consolidació de marcs comuns de convivència, facilite la seua participació en les activitats escolars i la seua inclusió social normalitzada. Per a això, és essencial comptar amb materials didàctics innovadors destinats tant al professorat com a l'alumnat que, pel seu potencial difusor, promoguen l'educació intercultural de tota la comunitat educativa.
Finalment, la tercera modalitat atén a l'educació vial. A este respecte, la Llei Orgànica 2/2006, de 3 de maig, d'Educació, en l'article 17.n establix com un dels objectius de l'Educació Primària fomentar l'educació vial i en l'article 33.n indica com un dels objectius del Batxillerat fomentar l'educació vial i actituds de respecte que incidisquen en la prevenció dels accidents de trànsit. De la mateixa manera el Decret que establix el currículum de l'Educació Secundària Obligatòria en la Comunitat Valenciana assenyala la seguretat vial entre els objectius a desenrotllar. Amb la present orde, la conselleria d'Educació pretén promoure la incorporació de l'educació vial en el projecte educatiu i facilitar que l'alumnat desenrotlle hàbits de comportament tendents a l'adquisició de les competències específiques de l'educació vial.
Per tot això, i d'acord amb el que disposa l'article 28 de la Llei 5/1983, de 30 de desembre, del Consell,
ORDENE
Primer. Objecte
L'objecte d'esta orde és convocar els Premis 2008 de la Comunitat Valenciana a materials didàctics, amb les modalitats següents:
a) Premis 2008 de la Comunitat Valenciana a materials didàctics per a la millora del rendiment de l'alumnat en l'ensenyança bàsica.
A l'efecte d'esta convocatòria s'entendrà per ensenyança bàsica l'Educació Primària, l'Educació Secundària Obligatòria, així com l'Educació Infantil, per tractar-se d'una etapa prèvia.
b) Premis 2008 de la Comunitat Valenciana a materials didàctics dirigits a l'atenció educativa de l'alumnat immigrant.
c) Premis 2008 de la Comunitat Valenciana a materials didàctics d'educació vial.
S'aproven les bases per les quals es regiran estos premis, que figuren en els annexos I, II, III respectivament. També s'aproven, per a la modalitat a) els models de sol·licitud, individual i per a equips, que figuren en els annexos IV i V respectivament; per a la modalitat b) els models de sol·licitud, individual i per a equips, que figuren en els annexos VI i VII respectivament i per a la modalitat c) el model de sol·licitud que figura en l'annex VIII.
Segon. Finançament
Els Premis 2008 de la Comunitat Valenciana a materials didàctics per a la millora del rendiment de l'alumnat en l'ensenyança bàsica i els Premis 2008 de la Comunitat Valenciana a materials didàctics dirigits a l'atenció educativa de l'alumnat immigrant, comptaran amb una dotació màxima de 150.000 euros, que serà abonada a càrrec de la línia de subvenció T6968000 del programa 421.50. capítol 4, del pressupost de la Generalitat de l'any 2008.
L'import global màxim, destinat a concedir els Premis 2008 de la Comunitat Valenciana a materials didàctics d'educació vial és de 27.420 euros. Estos premis s'abonaran a càrrec de la línia de subvenció T5507000 del Programa 421.50, capítol 4, i del Programa 421.50, capítol 2, del pressupost de la Generalitat per a l'exercici 2008.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir els Premis. Se l'autoritza a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria, en les seues modalitats a) i b) no requerix la notificació a la Comissió Europea per no reunir tots els requisits de l'apartat 1 de l'article 87 del Tractat CE. Els seus destinataris no tenen la condició d'empresa a què reporte avantatge econòmic, tractant-se de persones físiques que no exercixen activitat econòmica, no existint falsejament de la competència al no afectar els intercanvis comercials.
Respecte a la modalitat c) de la present convocatòria, al ser els destinataris de les ajudes els centres docents i per a actuacions que no suposen un avantatge per a activitats econòmiques, tampoc requerix la notificació a la Comissió Europea, ja que no seria necessària l'aplicació del Reglament CE 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis. Les ajudes no falsegen la competència ja que no pot considerar-se que existisquen intercanvis comunitaris d'eixes activitats.
Tercera
Esta orde produirà efectes des del dia de la seua publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 22 d'abril de 2008
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió dels Premis 2008 de la Comunitat Valenciana a materials didàctics per a la millora del rendiment de l'alumnat en l'ensenyança bàsica
(modalitat A)
Primera. Objectius
Estimular l'elaboració de materials didàctics amb caràcter innovador com a ferramentes de suport a la labor docent orientada a la millora de resultats per part de l'alumnat.
Promoure des d'un plantejament global del centre docent la millora dels àmbits posats de manifest després de l'anàlisi dels resultats obtinguts en les avaluacions diagnòstiques.
Fomentar la formació del professorat a través de la investigació i la innovació educativa sobre el procés de millora de la pràctica educativa.
Segona. Destinataris i forma de participació
1. Destinataris. Podrà participar en la convocatòria, en equip o individualment:
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana que impartisquen ensenyances no universitàries o programes municipals de FPA.
b) El personal laboral o els funcionaris d'administració especial que realitzen funcions de suport escolar en centres docents dependents de la conselleria d'Educació.
c) El personal que exercix la funció inspectora o que ocupa llocs de treball classificats com a docents en la relació de llocs de treball de la conselleria d'Educació.
2. Requisits
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE del dia 18).
b) Així mateix, hauran d'acreditar els mencionats requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la citada Llei. Per a això, podran utilitzar el model que figura en l'annex IX.
c) D'acord amb l'article 14.1.e) de la mencionada llei, hauran d'acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
Tercera. Categories de participació
D'acord amb l'alumnat a qui es dirigixen els materials didàctics, s'establixen dos categories de participació:
Categoria: Educació Infantil i Educació Primària
- Àmbit científic.
- Àmbit lingüístic.
Categoria: Educació Secundària Obligatòria
- Àmbit cientificotecnològic.
- Àmbit linguisticohumanístic.
Quarta. Condicions de participació
1. Les persones que opten a estos premis hauran de presentar materials didàctics, en qualsevol dels dos idiomes oficials de la Comunitat Valenciana, que tinguen caràcter innovador i aplicació pràctica, sobre alguna de les categories i àmbits que figuren en la base tercera. Els materials han de ser originals i inèdits, no es podran presentar aquells que posseïsquen ISBN.
2. Serà condició necessària que els materials didàctics presentats siguen coherents amb el currículum corresponent de la Comunitat Valenciana.
3. No podran presentar-se aquells treballs que concórreguen a la convocatòria de Premis 2008 de la Comunitat Valenciana a la Innovació Educativa.
4. No podran presentar-se a esta convocatòria treballs premiats en qualsevol altra convocatòria pública o privada.
5. No podran presentar-se aquells treballs conduents a l'obtenció de qualsevol titulació universitària (grau, màster o doctorat).
6. Podran presentar-se treballs elaborats com a conseqüència de la realització de projectes d'investigació i innovació educativa sobre el desenrotllament del currículum que hagen sigut seleccionats en les tres últimes convocatòries de la conselleria de Cultura, Educació i Esport. En estos casos haurà de comunicar-se el títol del treball i la convocatòria en què va ser seleccionat.
7. La presentació dels materials didàctics suposa l'acceptació expressa de totes les bases.
Quinta. Àmbits de treball
Els materials didàctics presentats versaran sobre qualsevol dels àmbits que figuren en la base tercera. Es tindran en especial consideració els materials didàctics destinats a millorar els rendiments en llengua estrangera, resolució de problemes i expressió escrita en valencià i castellà.
Sexta. Característiques dels materials didàctics
Els materials didàctics que es presenten a esta convocatòria indicaran el curs, cicle, etapa, grau, modalitat, àrea, matèria o àmbit, a què van destinats. Es podran presentar com a taller didàctic, com a projecte de treball, com a unitats didàctiques o com a experiències pràctiques, sempre de manera integrada en el currículum corresponent, prioritàriament relacionats amb les àrees de matemàtiques, llengües oficials i llengua estrangera.
Els materials contindran:
a) Guia per al professorat amb orientacions sobre els objectius, les competències, els continguts que s'han de treballar i la seua distribució en blocs o unitats didàctiques; referència a les activitats que s'han de desenrotllar; metodologia didàctica; avaluació, així com la bibliografia utilitzada.
b) Material per a l'alumnat.
Sèptima. Tramitació de les sol·licituds
1. Sol·licituds
Els equips o les persones que desitgen prendre part en la convocatòria formularan les sol·licituds, dirigides al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, segons el model que figura en l'annex IV, quan la sol·licitud es realitze a títol individual, o segons el model de l'annex V quan la presente un equip.
2. Documentació
La sol·licitud s'acompanyarà dels documents següents:
a) Els corresponents materials didàctics (original i dos còpies), es presentaran en format de llibre, CD, vídeo, diapositiva, material informàtic o altres formats (especificant-los) El format que s'utilitze haurà de facilitar la possible difusió del material didàctic, així com respectar sempre les condicions assenyalades en la base quarta i les característiques que figuren en la base sexta.
b) Memòria descriptiva del material didàctic (original i dos còpies), amb un màxim de 10 folis, on es reflectisquen les dades següents: nom del material, justificació i objectius, bibliografia, etc. S'adjuntarà esta memòria també en suport informàtic (format Word).
c) Certificat, nomenament o nòmina de l'any 2008, que acredite que totes les persones participants complixen els requisits establits en la base segona de la convocatòria.
d) Fotocòpia compulsada del NIF.
e) La declaració de no estar incurs en prohibició per a ser beneficiari de subvencions a què es referix la base segona, 2.b (segons el model de l'annex IX)
3. Lloc de presentació
Les sol·licituds es presentaran en el Registre General de la conselleria d'Educació (av. Campanar, 32, 46329 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de la seua admissió. Es convenient que els participants que no presenten directament la sol·licitud en el Registre General de la conselleria comuniquen el lloc de presentació de la sol·licitud al fax del Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (487356577).
4. Termini de presentació
El termini de presentació finalitza el dia 8 de setembre de 2008.
Octava. Premis
1. Es podran atorgar un primer, un segon i un tercer premi per cada una de les categories i dels àmbits establits en la base tercera d'esta orde, amb les quanties següents:
Un primer premi de 7.000 euros.
Dos segons premis de 5.000 euros.
Dos tercers premis de 3.000 euros.
A més, un premi extraordinari de 12.000 euros al millor treball, d'entre els presentats en totes les categories i àmbits.
2. El jurat podrà declarar desert algun dels premis. En este cas, la dotació corresponent a un premi es podrà destinar a nous premis amb dotació inferior.
Novena. Procés per a la concessió dels premis
1. Jurat de Selecció
El Servici d'Innovació i Qualitat Educativa, com a òrgan instructor, facilitarà els treballs presentats perquè siguen analitzats i avaluats per un Jurat de Selecció constituït per:
President:
- La directora general d'Avaluació, Innovació i Qualitat Educativa i de la Formació Professional, o persona en qui delegue.
Vicepresident:
- El cap de l'Àrea d'Avaluació, Innovació i Qualitat Educativa.
Vocals:
- Tres inspectors o inspectores d'educació, un per cada una de les direccions territorials d'Educació, designat pel director o directora territorial d'Educació corresponent.
- Tres directors o directores o assessors o assessores de Centres de Formació i Innovació i Recursos Educatius (CEFIRE), un per cada una de les direccions territorials d'Educació, designats pel director general de Personal.
- Dos funcionaris o funcionàries del Servici d'Ensenyaments en Valencià, designats pel director general d'Ordenació i Centres Docents.
- Dos funcionaris o funcionàries de la Direcció General d'Avaluació, Innovació i Qualitat Educativa i de la Formació Professional, un dels quals actuarà com a secretari o secretària.
A les reunions del Jurat podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
El Jurat actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels materials presentats.
2. Criteris de valoració
El Jurat de Selecció valorarà els materials didàctics tenint en compte els criteris següents:
a) Material rellevant respecte a l'àmbit considerat com a preferent: materials didàctics destinats a millorar els rendiments en llengua estrangera, resolució de problemes i expressió escrita en valencià i castellà (fins a 15 punts).
b) Qualitat i rigor pel seu disseny pedagògic, el seu interés científic o didàctic, originalitat, concreció dels objectius plantejats i coherència interna (fins a 15 punts).
c) Possibilitats d'aplicació en les activitats educatives del centre docent i, si és el cas, la prèvia experimentació amb alumnat (fins a 15 punts).
d) Facilitat perquè el material didàctic puga ser publicat o difós com a alternativa o complement al llibre de text (fins a 15 punts).
e) Caràcter innovador pel seu contingut o metodologia (fins a 15 punts).
f) Ús didàctic de les tecnologies de la informació i de la comunicació, especialment la presentació en suport multimèdia (fins a 10 punts).
g) Rellevància i adequació del seu contingut respecte al total del currículum de referència, si és procedent (fins a 5 punts).
h) Organització dels continguts, si és el cas, que permeta l'atenció a la diversitat de motivacions, interessos i capacitats de l'alumnat per oferir la gradació de l'aprenentatge en diferents nivells (fins a 10 punts).
Deu. Resolució de la convocatòria
1. Una vegada realitzat el procés de selecció, a través del Servici d'Innovació i Qualitat Educativa, el Jurat de Selecció, com a òrgan instructor, elevarà la proposta definitiva per a la concessió dels Premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La relació dels materials didàctics premiats, amb l'especificació dels noms dels autors o les autores i les dotacions econòmiques que corresponguen a cada un dels premiats, es publicarà en el Diari Oficial de la Comunitat Valenciana.
3. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre i notificar la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
Onze. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o l'autora si el material és individual, o a nom dels diferents autors o autores si és d'un equip i així s'indica expressament en la sol·licitud. En este cas, la quantia del premi es distribuirà entre els autors o les autores en el percentatge indicat en la seua presentació, i han de facilitar les dades bancàries de tots ells.
2. Els premis estaran subjectes a retenció fiscal d'acord amb el que establix l'article 75.2 c), del Reglament de l'Impost sobre la Renda de les Persones Físiques, aprovat pel Reial Decret 439/2007, de 30 de març (BOE del dia 31).
3. Tota alteració de les condicions que s'han tingut en compte per a la concessió dels premis podrà modificar la resolució de concessió.
4. Així mateix, la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).
5. Seran també d'aplicació els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE del dia 18), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Dotze. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.1994), en el seu apartat quinze, considera les activitats d'innovació educativa com una modalitat de formació. En conseqüència, a cada un dels autors o les autores dels materials premiats, se'ls certificarà fins a 100 hores.
Tretze. Propietat intel·lectual
Els autors o les autores dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any, en règim d'exclusivitat, no obstant la Generalitat podrà autoritzar la publicació dels materials premiats per compte dels autors o les autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la citada Direcció General considere més adequat.
El document de cessió s'ajustarà al model que figura com a annex X i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si és el cas, al reintegrament, amb exigència de l'interés de la demora.
La conselleria d'Educació es reserva el dret a la reproducció total o parcial dels treballs premiats, així com a guardar un exemplar per al seu depòsit en el CEFIRE corresponent a la zona on desenrotlla la seua activitat el seu autor o la seua autora o coordinador o coordinadora.
La reserva dels drets de publicació no implica compromís d'edició per a la conselleria d'Educació.
ANNEX II
Bases per a la concessió dels Premis 2008 de la Comunitat Valenciana a materials didàctics dirigits a l'atenció educativa de l'alumnat immigrant (modalitat B)
Primera. Objectius
Estimular l'elaboració de materials didàctics que faciliten l'atenció a la diversitat cultural de l'alumnat, així com la integració educativa de l'alumnat immigrant.
Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.
Fomentar la formació del professorat a través de la investigació i la innovació educativa sobre el procés de comunicació i de diàleg entre cultures.
Segona. Destinataris i forma de participació
1. Destinataris. Podrà participar en la convocatòria, en equip o individualment:
- El personal docent que està en actiu o que exercix funcions de suport escolar en centres docents públics o privats de la Comunitat Valenciana que impartisquen ensenyances no universitàries, o programes municipals de FPA.
- El personal laboral o els funcionaris d'administració especial que realitzen funcions de suport escolar en centres docents dependents de la conselleria d'Educació.
- El personal que exercix la funció inspectora o que ocupa llocs de treball classificats com a docents en la relació de llocs de treball de la conselleria d'Educació.
2. Requisits
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE del dia 18).
b) Així mateix, hauran d'acreditar els citats requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la mencionada llei. Per a això, podran utilitzar el model que figura en l'annex IX.
c) D'acord amb l'article 14.1.e) de la mencionada llei, hauran d'acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
Tercera. Condicions de participació
1. Les persones que opten a estos premis hauran de presentar materials didàctics, en qualsevol dels dos idiomes oficials de la Comunitat Valenciana, que tinguen caràcter innovador i aplicació pràctica, sobre algun dels àmbits que figuren en la base quarta. Els materials han de ser originals i inèdits, no es podran presentar aquells que posseïsquen ISBN.
2. Serà condició necessària que els materials didàctics presentats siguen coherents amb el currículum corresponent de la Comunitat Valenciana.
3. No podran presentar-se aquells treballs que concórreguen a la convocatòria de Premis 2008 de la Comunitat Valenciana a la Innovació Educativa.
4. No podran presentar-se a esta convocatòria treballs premiats en qualsevol altra convocatòria pública o privada.
5. No podran presentar-se aquells treballs conduents a l'obtenció de qualsevol titulació universitària (grau, màster o doctorat).
6. Podran presentar-se treballs elaborats com a conseqüència de la realització de projectes d'investigació i innovació educativa sobre el desenrotllament del currículum que hagen sigut seleccionats en les tres últimes convocatòries de la conselleria de Cultura, Educació i Esport. En estos casos haurà de comunicar-se el títol del treball i la convocatòria en què va ser seleccionat.
7. La presentació dels materials didàctics suposa l'acceptació expressa de totes les bases.
Quarta. Àmbits de treball
Els materials didàctics presentats podran versar sobre qualsevol dels àmbits següents:
a) De manera preferent: l'àrea específica (Educació Primària) o els àmbits linguisticosocial i linguisticocientífic (Educació Secundària Obligatòria) del Programa d'Acollida al Sistema Educatiu (PASE), per a facilitar a l'alumnat nouvingut l'adquisició de competència lingüística a través dels continguts de les àrees o matèries.
b) Mesures organitzatives i curriculars per a facilitar a l'alumnat nouvingut la seua integració en el sistema escolar, especialment en l'ensenyança obligatòria: gestió del temps escolar, reforços, adaptacions curriculars, currículums compartits, aprenentatge cooperatiu, etc.
c) Tutoria: criteris i mètodes per a la detecció de les necessitats educatives específiques de l'alumnat immigrant i per a realitzar el seguiment i l'avaluació del seu progrés educatiu i acadèmic; models d'informes individualitzats; pautes per a reunions amb les famílies; etc.
d) Pla d'acollida del centre que facilite a l'alumnat i a les seues famílies la integració i participació.
e) Educació intercultural: comunicació i diàleg entre cultures; desenrotllament de competències de l'alumnat en múltiples cultures; les actituds; el llenguatge; la mediació; mesures organitzatives i administratives.
Quinta. Característiques dels materials didàctics
Els materials didàctics que es presenten a esta convocatòria indicaran el curs, cicle, etapa, grau, modalitat, àrea, matèria, àmbit o mòdul, a què van destinats. Es podran presentar com a taller didàctic, com a unitats didàctiques o com a experiències pràctiques, sempre de manera integrada en el currículum corresponent.
Els materials contindran:
a) Guia per al professorat amb orientacions sobre els objectius, els continguts que s'han de treballar i la seua distribució en blocs o unitats didàctiques; referència a les activitats que s'han de desenrotllar; metodologia didàctica; avaluació, així com la bibliografia utilitzada.
b) Material per a l'alumnat.
Sexta. Tramitació de les sol·licituds
1. Sol·licituds
Els equips o les persones que desitgen prendre part en la convocatòria formularan les sol·licituds, dirigides al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, segons el model que figura en l'annex VI, quan la sol·licitud es realitze a títol individual, o segons el model de l'annex VII quan la presente un equip.
2. Documentació
La sol·licitud s'acompanyarà dels documents següents:
a) Els corresponents materials didàctics (original i dos còpies), es presentaran en format de llibre, CD, vídeo, diapositiva, material informàtic o altres formats (especificant-los). El format que s'utilitze haurà de facilitar la possible difusió del material didàctic, així com respectar sempre les condicions assenyalades en la base tercera i les característiques que figuren en la base quinta.
b) Memòria descriptiva del material didàctic (original i dos còpies), amb un màxim de 10 folis, on es reflectisquen les dades següents: nom del material, justificació i objectius, bibliografia, etc. S'adjuntarà esta memòria també en suport informàtic (format Word).
c) Certificat, nomenament o nòmina de l'any 2008, que acredite que totes les persones participants complixen els requisits establits en la base segona de la convocatòria.
d) Fotocòpia compulsada del NIF.
e) La declaració de no estar incurs en prohibició per a ser beneficiari de subvencions a què es referix la base segona, 2.b (segons el model de l'annex IX).
3. Lloc de presentació
Les sol·licituds es presentaran en el Registre General de la conselleria d'Educació (av. Campanar, 32, 46083 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de l'admissió. Es convenient que els participants que no presenten directament la sol·licitud en el Registre General de la conselleria d'Educació comuniquen el lloc de presentació de la sol·licitud al fax del Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (183534688).
4. Termini de presentació
El termini de presentació finalitza el dia 8 de setembre de 2008.
Sèptima. Premis
1. En la present modalitat s'establixen els premis següents:
Un primer premi de 6.000 euros.
Tres segons premis de 4.000 euros.
Sis tercers premis de 3.000 euros.
A més, un premi extraordinari de 10.000 euros al millor treball.
2. El jurat podrà declarar desert algun dels premis. En este cas, la dotació corresponent a un premi es podrà destinar a nous premis amb dotació inferior.
Octava. Procés per a la concessió dels premis
1. Jurat de Selecció
El Servici d'Innovació i Qualitat Educativa, com a òrgan instructor, facilitarà els treballs presentats perquè siguen analitzats i avaluats per un Jurat de Selecció constituït per:
President:
- La directora general d'Avaluació, Innovació i Qualitat Educativa i de la Formació Professional, o persona en qui delegue.
Vicepresident:
- El cap de l'Àrea d'Avaluació, Innovació i Qualitat Educativa.
Vocals:
- Un funcionari o funcionària designat per la Direcció General d'Immigració.
- Dos funcionaris o funcionàries del Servici d'Ensenyaments en Valencià, designats pel director general d'Ordenació i Centres Docents.
- Els tres inspectors d'educació, coordinadors de l'Oficina d'Acollida a l'alumnat immigrant, de les corresponents direccions territorials d'Educació.
- Dos funcionaris o funcionàries de la Direcció General d'Avaluació, Innovació i Qualitat Educativa i de la Formació Professional, actuant un d'ells com a secretari o secretària.
A les reunions del Jurat podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
El Jurat actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels materials presentats.
2. Criteris de valoració
El Jurat de Selecció valorarà els materials didàctics tenint en compte els criteris següents:
a) Material rellevant respecte a l'àmbit considerat com a preferent: l'àrea específica (Educació Primària) o els àmbits linguisticosocial i linguisticocientífic (Educació Secundària Obligatòria) del Programa d'Acollida al Sistema Educatiu (PASE), per a facilitar a l'alumnat nouvingut l'adquisició de competència lingüística a través dels continguts de les àrees o matèries (fins a 15 punts).
b) Qualitat i rigor pel seu disseny pedagògic, el seu interés científic o didàctic, el seu caràcter innovador, originalitat, concreció dels objectius plantejats i coherència interna (fins a 15 punts).
c) Possibilitats d'aplicació en les activitats educatives del centre docent i, si és el cas, la prèvia experimentació amb alumnat (fins a 15 punts).
d) Facilitat perquè el material didàctic puga ser publicat o difós com a alternativa o complement al llibre de text (fins a 15 punts).
e) Ús didàctic de les tecnologies de la informació i de la comunicació, especialment la presentació en suport multimèdia (fins a 15 punts).
f) Rellevància i adequació del seu contingut respecte al total del currículum de referència, si és procedent (fins a 5 punts).
g) Organització dels continguts, si és el cas, que permeta l'atenció a la diversitat de motivacions, interessos i capacitats de l'alumnat per oferir la gradació de l'aprenentatge en diferents nivells (fins a 10 punts).
h) Foment de valors i actituds en el conjunt de l'alumnat del centre (fins a 10 punts).
Novena. Resolució de la convocatòria
1. Una vegada realitzat el procés de selecció, a través del Servici d'Innovació i Qualitat Educativa, el Jurat de Selecció, com a òrgan instructor, elevarà la proposta definitiva per a la concessió dels Premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La relació dels materials didàctics premiats, amb l'especificació dels noms dels autors o les autores i les dotacions econòmiques que corresponguen a cada un dels premiats, es publicarà en el Diari Oficial de la Comunitat Valenciana.
3. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre i notificar la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
Deu. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o l'autora si el material és individual, o a nom dels diferents autors o autores si és d'un grup i així s'indica expressament en la sol·licitud. En este cas, la quantia del premi es distribuirà entre els autors o les autores en el percentatge indicat en la seua presentació, i han de facilitar les dades bancàries de tots ells.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat pel Reial Decret 439/2007, de 30 de març (BOE del dia 31).
3. Tota alteració de les condicions que s'han tingut en compte per a la concessió dels premis podrà modificar la resolució de concessió.
4. Així mateix, la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).
5. Seran també d'aplicació els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE del dia 18), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Onze. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.1994), en el seu apartat quinze, considera les activitats d'innovació educativa com una modalitat de formació. En conseqüència, a cada un dels autors o les autores dels materials premiats, se'ls certificarà fins a 100 hores.
Dotze. Propietat intel·lectual
Els autors o les autores dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'estat espanyol, pel període d'un any, en règim d'exclusivitat, no obstant la Generalitat podrà autoritzar la publicació dels materials premiats per compte dels autors o les autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la citada Direcció General considere més adequat.
El document de cessió s'ajustarà al model que figura com a annex X i haurà de ser presentat en el termini de 15 dies a comptar de l'endemà a la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si és el cas, al reintegrament del mateix, amb exigència de l'interés de la demora.
La conselleria d'Educació es reserva el dret a la reproducció total o parcial dels treballs premiats, així com a guardar un exemplar per al seu depòsit en el CEFIRE corresponent a la zona on desenrotlla la seua activitat el seu autor o la seua autora o coordinador o coordinadora.
La reserva dels drets de publicació no implica compromís d'edició per a la conselleria d'Educació.
ANNEX III
Bases per a la concessió dels Premis 2008 de la Comunitat Valenciana a materials didàctics d'Educació Vial
(modalitat C)
Primera. Objectius
Promoure que els centres docents incorporen l'educació vial en el seu projecte educatiu i que organitzen la seua activitat d'acord amb els valors que la configuren.
Facilitar que l'alumnat de la Comunitat Valenciana desenrotlle les actituds, els hàbits i els valors implicats en l'educació vial.
Incentivar aquelles actuacions de la comunitat educativa que augmenten la seguretat vial i contribuïsquen a la prevenció dels accidents de trànsit.
Segona. Destinataris
1. Podran participar en esta convocatòria els centres docents, públics i privats, de la Comunitat Valenciana, que impartisquen ensenyances no universitàries o programes municipals de FPA.
2. Requisits dels centres docents privats.
a) Els centres docents privats, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE 18.11.03).
b) Així mateix, hauran d'acreditar els citats requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la citada llei. Per a això podran utilitzar el model que figura en l'annex IX.
c) D'acord amb l'article 14.1.e) de la mencionada llei hauran d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries de l'Estat i de la Hisenda Autonòmica Valenciana i de la Seguretat Social.
Tercera. Categories de participació
D'acord amb l'alumnat a qui es dirigixen les ensenyances, s'establixen dos categories de participació:
Categoria: centres que impartixen Educació Infantil i Educació Primària.
Categoria: centres que impartixen qualsevol etapa d'Educació Secundària.
Quarta. Condicions de participació
1. Els centres docents que desitgen participar en esta convocatòria hauran de presentar un o més treballs, originals i inèdits, sobre alguna de les opcions que figuren en la base quinta.
2. El treball haurà de ser elaborat per l'alumnat del centre docent, pertanga o no al mateix grup-classe, coordinat i avalat per una professora o per un professor.
3. El treball podrà presentar-se en qualsevol dels idiomes oficials de la Comunitat Valenciana i en qualsevol suport.
4. La participació en la present convocatòria suposa l'acceptació expressa de totes les seues bases.
Quinta. Àmbits de treball
Els treballs presentats podran versar sobre alguna de les opcions següents:
a) El disseny i l'organització d'una campanya d'informació i difusió sobre educació vial amb aportació de material gràfic, imprés, audiovisual, etc.
b) Anàlisi de les causes de possibles accidents de trànsit en l'entorn del centre, acompanyat de la proposta d'actuacions per a la seua prevenció.
c) Qualsevol altra proposta que supose el desenrotllament programat d'una activitat d'educació vial.
Sexta. Característiques dels materials
Els treballs que es presenten a esta convocatòria inclouran:
- Un llistat dels documents utilitzats i, si és el cas, de les persones i institucions consultades.
- Descripció detallada de com s'ha organitzat i s'ha dut a terme el treball.
- Aportació d'evidències, en forma de fotos, vídeos, etc. del desenrotllament del treball.
- Valoració del que ha representat el treball per als participants i l'experiència adquirida per ells.
- Relació de l'alumnat participant i nom de la professora o professor que coordina.
Sèptima. Tramitació de les sol·licituds
1. Sol·licituds
Els centres que desitgen prendre part en la convocatòria formularan les sol·licituds, dirigides al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, segons el model que figura en l'annex VIII.
2. Documentació
La sol·licitud s'acompanyarà dels documents següents:
a) Els corresponents treballs, el format que s'utilitze haurà de facilitar la possible difusió del material didàctic, així com respectar sempre les condicions assenyalades en la base quarta i les característiques que figuren en la base sexta.
b) Els centres privats que participen en esta convocatòria presentaran la declaració de no estar incurs en prohibició per a ser beneficiari de subvencions, segons el model IX. Este document haurà de ser subscrit per qui ostente la representació del centre docent.
3. Lloc de presentació
La direcció o el titular del centre presentarà la sol·licitud i els documents que l'acompanyen en el Registre General de la conselleria d'Educació (av. Campanar, 32, 46334 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de la seua admissió. Es convenient que els participants que no presenten directament la sol·licitud en el Registre General de la conselleria comuniquen el lloc de presentació de la sol·licitud al fax del Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (912040898)
4. Termini de presentació
El termini de presentació dels treballs finalitza el dia 8 de setembre de 2008.
Octava. Premis
1. Per a cada categoria, s'establixen els premis següents:
Un primer premi de 7.570 euros.
Un segon premi de 4.570 euros.
Un tercer premi de 1.570 euros.
2. Podrà declarar-se desert algun dels premis en qualsevol de les modalitats. En este cas, la dotació econòmica corresponent es podrà destinar a nous premis en l'altra modalitat, segons la corresponent quantitat sobrant.
Novena. Procés per a la concessió dels premis
1. Jurat de Selecció
El Servici d'Innovació i Qualitat Educativa, com a òrgan instructor, facilitarà els treballs presentats perquè siguen examinats i avaluats per un Jurat de Selecció constituït per:
President:
- La directora general d'Avaluació, Innovació i Qualitat Educativa i de la Formació Professional o persona en qui delegue.
Vicepresident:
- El cap de l'Àrea d'Avaluació, Innovació i Qualitat Educativa.
Vocals:
- Una inspectora o inspector d'Educació, designat pel Servici Central de la Inspecció Educativa.
- Un funcionari o una funcionària del Servici de Relacions Institucionals i Participació Social.
- El director de l'Institut Universitari de Trànsit i Seguretat Viària o persona en qui delegue.
- Una persona en representació de cada Direcció Provincial de Trànsit d'Alacant, Castelló i València.
Dos funcionaris o una funcionàries de la Direcció General d'Avaluació, Innovació i Qualitat Educativa i de la Formació Professional, un dels quals actuarà com a secretari o secretària.
A les reunions del Jurat podrà assistir, amb veu però sense vot, una persona en representació de cada una de les associacions d'alumnat que formen part de la Mesa d'Alumnes.
El Jurat actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú tindrà facultats per a resoldre tots els dubtes que apareguen en la interpretació de les bases. A més, podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels materials presentats.
2. Criteris de valoració
El Jurat de Selecció valorarà els materials didàctics tenint en compte els criteris següents:
a) Qualitat formal (fins a 20 punts).
b) Rigor en la interpretació del tema de la convocatòria, d'acord amb l'opció triada (fins a 20 punts).
c) Originalitat en el tractament del tema (fins a 20 punts).
d) Viabilitat o possibilitat de realització, continuïtat, etc. de la proposta (fins a 20 punts).
e) Repercussió de la proposta en el centre i en el seu entorn (fins a 20 punts).
f) Col·laboració de la comunitat educativa: professorat, mares, pares i personal d'administració i servicis. Col·laboració de diverses entitats o persones de l'entorn del centre docent (fins a 20 punts).
Deu. Resolució de la convocatòria
1. Una vegada realitzat el procés de selecció, a través del Servici d'Innovació i Qualitat Educativa, el Jurat de Selecció, com a òrgan instructor, elevarà la proposta definitiva per a la concessió dels Premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La resolució de la convocatòria, incloent les quantitats que comporta cada premi, es farà pública en el Diari Oficial de la Comunitat Valenciana.
3. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre i notificar la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
Onze. Pagament dels premis
1. El pagament de l'import corresponent als premis es realitzarà per transferència bancària.
2. Els premis estaran subjectes a retenció fiscal d'acord amb el que establix l'article 75.2 c), del Reglament de l'Impost sobre la Renda de les Persones Físiques, aprovat pel Reial Decret 439/2007, de 30 de març (BOE del dia 31).
3. Tota alteració de les condicions que s'han tingut en compte per a la concessió dels premis podrà modificar la resolució de la concessió.
4. La percepció dels premis per part dels centres beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/03, de 17 de novembre, General de Subvencions (BOE 18.11.2003).
5. Seran també d'aplicació els articles 36, 37, 40.1, 52 i següents, de la Llei 38/03, de 17 de novembre, General de Subvencions (BOE 18.11.2003) que regulen la invalidesa de la concessió, les causes i obligacions de reintegrament dels premis concedits, així com les infraccions corresponents.
Dotze. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.1994), en el seu apartat quinze, considera les activitats d'innovació educativa com una modalitat de formació. En conseqüència, al professor o professora coordinador de cada treball premiat, se li certificarà fins a 100 hores.
Tretze. Propietat intel·lectual
Els autors o les autores dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any, en règim d'exclusivitat, no obstant la Generalitat podrà autoritzar la publicació dels materials premiats per compte dels autors o les autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la mencionada Direcció General considere més adequat.
El document de cessió s'ajustarà al model que figura com a annex X i haurà de ser presentat en el termini de 15 dies a comptar de l'endemà a la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si és el cas, al reintegrament del mateix, amb exigència de l'interés de la demora.
La conselleria d'Educació es reserva el dret a la reproducció total o parcial dels treballs premiats, així com a guardar un exemplar per al seu depòsit en el CEFIRE corresponent a la zona del centre docent.
La reserva dels drets de publicació no implica compromís d'edició per a la conselleria d'Educació.